同蔡君謨江鄰幾觀宋中道書畫
作者：梅堯臣
朝代：宋

paragraphs: 君謨善書能別書，宣獻家藏天下無。
宣獻既歿二子立，漆匣甲乙收盈厨。
鍾王真蹟尚可覩，歐褚遺墨非因模。
開元大曆名流夥，一一手澤存有餘。
行草楷正大小異，點畫勁宛精神殊。
坐中鄰幾素近視，最辨纖悉時驚吁。
逡巡蔡侯得所得，索研鋪紙纔須臾。
一掃一幅太快健，檀溪躍過瘦的顱。
觀書已畢復觀畫，數軸江吳種稻圖。
稻苗秧秧水拍拍，羣鷺矯翼人荷鋤。
陂塍高下石籠密，竹樹參倚荆籬疎。
大車立輪轉流急，小犢欺顧稚子驅。
令人頻有故鄉念，春事況及蠶桑初。
虎頭將軍畫列女，二十餘子拖裙裾。
許穆夫人尤窈窕，因誦載馳誠起予。
余無書性無田區，美人雖見身老癯。
舉頭事事不稱意，不如倒盡君酒壺。